Gradsko vijeće Zenice će mijenjati Poslovnik, sjednica naredne sedmice?

Gradsko vijeće Zenice bi, prema trenutnoj procjeni, moglo zasjedati početkom naredne sedmice, kada bi se razmatrale izmjene poslovnika o radu, potvrdila je danas Diana Bešić, predsjedavajuća Vijeća.

„Sutra planiramo sastanak Radnog predsjedništva oko ovog pitanja i onda će biti zakazana sjednica Vijeća u najkraćem predviđenom roku, a to je 7 dana. Ta sjednica bit će posvećena samo izmjenama Poslovnika kako bi u stanju vanrednih okolnosti ili nesreće mogli nesmetano raditi“, pojasnila je Bešić.

Posljednja sjednica Gradskog vijeća Zenica održana je 28. februara kada je usvojen Budžet Grada za tekuću godinu.

U prvoj polovini marta bile su planirane dvije sjednice, jedna tematska i jedna redovna , ali su obje odgođene zbog situacije sa korona virusom.

Gradonačelnik Zenice, Fuad Kasumović uputio je prošle sedmice dopis predsjedavajućoj Bešić, zatraživši nastavak rada Vijeća.